Suomen Salibandyliitto

**Suomen Salibandyliitto** on suomalainen urheilujärjestö, josta käytetään myös epävirallista lyhennettä **SSBL**. Se perustettiin 23. syyskuuta 1985. Järjestön tarkoituksena on edistää, valvoa ja ohjata Suomen salibandyn harrastusta ja kehitystä. Liitto toimii siihen kuuluvien järjestöjen ja urheiluseurojen yhdyssiteenä. Sen toiminnan perustana ovat liikunnan eettiset arvot ja urheilun reilun pelin periaatteet. SSBL on Kansainvälisen Salibandyliiton perustajajäsen.

Vuoden 2011 lopussa Salibandyliitolla oli 881 jäsenseuraa ja kauden 2010–2011 lopussa 46 976 lisenssipelaajaa.

## Päätöksenteko
Salibandyliiton ylin päättävä elin on liittokokous, joka kokoontuu parillisten vuosien loka-marraskuussa. Liittokokousten välillä ylintä päätösvaltaa käyttää liittokokouksen valitsema valtuusto, joka koostuu salibandyalueiden seurojen edustajista. Salibandyalueita on seitsemän ja ne ovat maantieteellisesti jaettu Sisä-, Kaakkois-, Etelä- ja Pohjois-Suomen sekä Pohjanmaan, Savo-Karjalan ja Länsirannikon alueisiin. Liiton asioita hoitaa liittokokouksen valitsema hallitus, jonka puheenjohtajana on huhtikuusta 2022 lähtien toiminut Kaarina Vuori.

## Maajoukkueet
Suomella on seitsemän maajoukkuetta: miesten, naisten, alle 23-vuotiaiden miesten, alle 19-vuotiaiden poikien, alle 19-vuotiaiden tyttöjen, alle 16-vuotiaiden poikien ja alle 16-vuotiaiden tyttöjen joukkueet.

## Sarjatoiminta
Suomen salibandyliitto vastaa miesten F-liiga ja naisten F-liiga sekä miesten Divarin järjestämisestä.

Salibandyliitto järjestää myös miesten, naisten, junioreiden ja senioreiden alueelliset sarjat sekä valtakunnallisen :
*Suomisarja
*Salibandyn II-divisioona
*Salibandyn III-divisioona
*Salibandyn IV-divisioona
*Salibandyn V-divisioona
*Salibandyn VI-divisioona
*Salibandyn naisten I-divisioona
*Salibandyn naisten II-divisioona
*Salibandyn naisten III-divisioona
*Salibandyn naisten IV-divisioona
Lisäksi Salibandyliitto osallistuu soveltavan salibandyn sarjatoiminnan järjestämiseen yhteistyössä muiden toimijoiden kanssa. Soveltavaa salibandya ovat: 

* Sähköpyörätuolisalibandyn (SPT-salibandy) SM-sarja ja Finlandia-sarja
* Kuurojen salibandyn SM-turnaus

### Joukkuemäärät

Kauden 2011–2012 joukkuemäärät: 

* Miesjoukkueita 993 kpl
* Naisjoukkueita 215 kpl
* Poikajuniorijoukkueita 895 kpl
* Tyttöjuniorijoukkueita 164 kpl
* Seniorijoukkueita 189 kpl

## Talous
Suomen Salibandyliitto on saanut vuosina 2018–2023 Opetus- ja kulttuuriministeriön yleisavustusta liikuntaa edistävien järjestöjen toimintaan yhteensä noin 7&nbsp;059&nbsp;000 euroa. Vuosittainen tuki on ollut vuodesta 2023 lähtien 1&nbsp;230&nbsp;000 euroa.

## Yhteistyökumppanit
Suomen Salibandyliitolla on useita yhteistyökumppaneita, jotka tukevat liiton toimintaa eri tavoin. Kumppaniverkostoon kuuluvat muun muassa Hartwall Sport, Kattokeskus, Kouvolan Lakritsi, Insinööriliitto, Eerikkilä, Pohjola Vakuutus ja Talgraf. Varustekumppaneina toimivat Nike ja Stadium, joiden kanssa solmittu yhteistyösopimus kattaa muun muassa maajoukkueiden peliasut vuoteen 2028 saakka. Salibandyliiton viralliset fanituotteet toimittaa Fais Finland Oy.

## Katso myös
* Kansainvälinen Salibandyliitto
* SSBL Salibandy Oy

## Lähteet

## Aiheesta muualla
* Salibandyliiton verkkosivut